Ritratt minn unsplash.com/@fan11  Kull azzjoni liturġika hi magħmula minn kliem u sinjali. Aħna nfaħħru lil Alla u nitqaddsu permezz tagħhom. Fost is-sinjali li nsibu fil-liturġija hemm il-ġesti: meta rroddu s-salib, noqogħdu bilqiegħda, inqumu bilwieqfa, ninżlu għarkopptejna, niftħu u nagħlqu jdejna, u l-kumplament. Ħafna drabi dawn il-ġesti nispiċċaw nagħmluhom b'mod mekkaniku. Inkunu nsejna, jew qatt ma qalulna, it-tifsira tagħhom – bħalma forsi ilhom ma jfakkruna li l-bniedem jitlob bil-ħames sensi u mhux bil-kliem biss. Bosta studjużi ppruvaw jispjegaw it-tifsira tas-sinjali fil-liturġija. Fost il-pijunieri f'dan il-qasam insibu lil Romano Guardini. Fil-ktieb tiegħu Is-Sinjali Mqaddsa huwa jispjega t-tifsira ta' ħafna mis-sinjali li nagħmlu fil-liturġija. Araw x'jgħid meta jitkellem fuq is-sinjal tas-Salib: "Meta rroddu s-Salib, għandna nagħmlu sinjal ta' Salib veru. Minflok il-ġesti żgħar u bla forma li ma jagħtu ebda ħjiel tat-tifsira tiegħu, ejjew nagħmlu sinjali wesgħin u mingħajr għaġla, minn max-xbin sa fuq is-sider, minn spalla għal oħra, waqt li koxjentement inħossu li dan jiġbor fih il-persuna tagħna kollha: ħsibijietna, l-attitudnijiet tagħna, ġisimna u ruħna, kull parti minna kollha f'daqqa. Naħsbu kif dan is-sinjal jikkonsagrana u jqaddisna. Dan iseħħ għax hu s-sinjal universali u s-sinjal tal-fidwa tagħna. Fuq is-Salib, Kristu ħeles lill-bniedem. Bis-Salib Hu jqaddes lill-bniedem sal-anqas naqra tal-eżistenza tiegħu. Aħna nagħmlu s-sinjal tas-Salib qabel nitolbu biex ninġabru u biex indawru b'mod sħiħ, moħħna, qalbna u xewqatna lejn Alla. Irroddu s-Salib fi tmiem it-talb biex nitwaħħdu mal-grazzji li nkunu rċevejna mingħand Alla. Waqt it-tentazzjonijiet irroddu s-Salib biex isaħħaħna, u waqt il-periklu biex nitħarsu. Isir is-sinjal tas-Salib fuqna waqt it-tberik, sabiex il-milja tal-ħajja ta' Alla tfawwar qlubna, tagħmel il-frott u tqaddisna kompletament. Aħsbu dwar dawn l-affarijiet meta tagħmlu s-sinjal tas-Salib. Dan hu s-sinjal l-aktar qaddis fost is-sinjali kollha. Agħmlu sinjal ċar u miftuħ, mingħajr għaġla, filwaqt li taħsbu dwar dak li qed tagħmlu. Ħalluh jinvadikom f'kull aspett tagħkom: ġisem, ruħ, moħħ, rieda u ħsibijie;, f'dak li nħossu, f'dak li nagħmlu jew ma nagħmlux. U kull meta dan kollu nimmarkawh bis-sinjal tas-Salib, insaħħu u nikkonsagraw lilna nfusna, kollna kemm aħna, lill-qawwa ta' Kristu, f'isem Alla Trinità." Jekk din ir-riflessjoni ta' Guardini b'xi mod fetħitlek l-aptit biex taqra aktar dwar is-sinjali, il-ktieb tiegħu bl-Ingliż Sacred Signs (jew bit-Taljan, I santi segni) tista' ssibu fuq l-internet. Wara ftit il-familja tiegħu emigrat lejn il-Ġermanja. Fl-università studja l-ekonomija u l-kimika. Bħal żgħażagħ oħra, f'dan iż-żmien kellu l-kriżijiet tiegħu ta' fidi, iżda wara djalogu ma' ħabib tiegħu rrealizza li min irid isalva ħajtu, jitlifha, imma min jitlef ħajtu għall-imħabba ta' Alla, isalvaha (Lq 9:25). Din kienet il-konverżjoni tiegħu. Daħal is-seminarju u sar saċerdot fl-1910. Kiteb aktar minn 60 ktieb, forsi l-aktar wieħed magħruf hu L-Ispirtu tal-Liturġija. Il-Papa Benedittu XVI jgħid li kien wieħed mill-ewwel kotba tat-teoloġija li qara. Guardini kien wieħed mill-pijunieri li ħejjew it-triq għat-tiġdid tal-Knisja u t-teoloġija, mibdi mill-Konċilju Vatikan II. Il-Papa Benedittu XVI sejjaħlu "interpretu Nisrani tad-dinja u ta' żmienna". Huwa wieħed mill-kittieba favoriti tal-Papa Franġisku. Miet fl-1968. L-Arċidjoċesi ta' Munich u Freising fetħet il-kawża għall-kanonizzazzjoni tiegħu . Tista' tara l-verżjoni diġitali ta' Flimkien billi tagħfas hawn.